श्रीलंका ने स्कॉटलैंड को 183 रन से मात दी  
मलिंगा के 5 और दम्मिका प्रसाद के 3 विकेट की बदौलत श्रीलंका ने तीन देशों के टूर्नामेंट के तीसरे वनडे में स्कॉटलैंड पर 183 रन की शानदार जीत दर्ज की।
तेज गेंदबाज लसिथ मलिंगा के पांच और दम्मिका प्रसाद के तीन विकेट की बदौलत श्रीलंका ने तीन देशों के टूर्नामेंट के तीसरे वनडे मैच में स्कॉटलैंड पर 183 रन की शानदार जीत दर्ज की।  स्कॉटलैंड ने टॉस जीतकर क्षेत्ररक्षण का फैसला किया, जिसके बाद श्रीलंका ने सलामी बल्लेबाज महेला जयवर्धने (64) और दिमुथ करूनारत्ने (60) के अर्धशतक से निर्धारित 50 ओवर में सात विकेट गंवाकर 284 रन का शानदार स्कोर खड़ा किया। इसके जवाब में स्कॉटलैंड की टीम 32.4 ओवर में 101 रन पर सिमट गई।  श्रीलंका के मलिंगा ने 9.4 ओवर में 30 रन देकर पांच, प्रसाद ने सात ओवर में 17 रन देकर तीन, जबकि तिसारा परेरा और अजंता मेंडिस ने एक-एक विकेट विकेट चटकाए। तीन देशों की शृंखला में तीसरी टीम आयरलैंड है। श्रीलंका और आयरलैंड के बीच पहला वनडे बारिश के कारण बिना गेंद फेंके ही रद्द हो गया था।